กองทัพเรือจัดการฝึกซ้อมขบวนเรือพระราชพิธีในการเสด็จพระราชดำเนินเลียบพระนครโดยขบวนพยุหยาตราทางชลมารคเนื่องในพระราชพิธีบรมราชาภิเษก พุทธศักราช 2562 แบบเต็มรูปขบวนครั้งแรกในวันพรุ่งนี้
กองทัพเรือ กำหนดจัดการฝึกซ้อมขบวนเรือพระราชพิธี ในการเสด็จพระราชดำเนินเลียบพระนครโดยขบวนพยุหยาตราทางชลมารคเนื่องในงานพระราชพิธีบรมราชาภิเษก พุทธศักราช 2562 สำหรับการฝึกซ้อมในวันพรุ่งนี้ (8 ส.ค.62) จะเป็นการฝึกเต็มรูปแบบใช้เรือพระราชพิธีจำนวน 52 ลำ กำลังพลฝีพาย จำนวน 2,200 นายเท่ากับวันพระราชพิธีจริง         การฝึกซ้อมครั้งนี้จะนำเรือรุ้งประสานสาย และเรือฝึกอีก 3 ลำมาทำการฝึกซ้อมประกอบรูปขบวนแทนเรือพระที่นั่งที่ใช้ในราชพิธีจริงทั้ง 4 ลำ แต่จะนำเรือรูปสัตว์ออกจากอู่เรือไปร่วมทำการฝึกด้วย ซึ่งกำลังพลจะพร้อมกันยังจุดรวมพลบริเวณเชิงสะพานพระราม 8 ฝั่งธนบุรี  ในเวลา 07.00 น. จากนั้นเวลา 09.00 น.พลเรือโท จงกล มีสวัสดิ์ รองเสนาธิการทหารเรือในฐานะประธาน คณะกรรมการเตรียมการจัดขบวนเรือพระราชพิธี จะให้โอวาทกำลังพลทั้ง 2,200 นายบริเวณจุดรวมพลใต้สะพานพระราม 8 หัวขบวนของเรือพระราชพิธีอยู่บริเวณธนาคารแห่งประเทศไทย และท้ายขบวนอยู่บริเวณโรงแรมริเวอร์ไซด์ ก่อนถึงสะพานกรุงธน ติดตั้งเครื่องเสียง 17 จุดเหมือนวันจริง พร้อมพลแตร 41 นาย ขบวนเรือเคลื่อนออกจากจุดตั้งขบวนมุ่งหน้าไปทาง พระบรมมหาราชวัง สิ้นสุดการฝึกซ้อมบริเวณปากคลองบางกอกน้อย ก่อนถึงโรงพยาบาลศิริราช และกลับไปตั้งขบวนใหม่ บริเวณจุดเริ่มต้นและฝึกซ้อมทั้งหมด 2 เที่ยว เสร็จสิ้นการฝึกซ้อมในเวลาประมาณ 12.30 น.        อย่างไรก็ตาม ในวันนี้ กองทัพเรือได้ทำการฝึกซ้อมจัดรูปขบวนริ้วที่ 2 , 3 และ 4 จากทั้งหมด 5 ริ้ว ซึ่งถือเป็นการจัดรูปขบวนเหมือนกับธงไตรรงค์ โดยริ้วที่ 1 และ 5 ริ้วที่ 4 และ 4 คือสีขาว และริ้วที่ 3 คือสีน้ำเงิน ซึ่งการซ้อมวันนี้ใช้เรือทั้งหมด 24 ลำ ส่วนวันพรุ่งนี้จะเป็นการฝึกซ้อมแบบเต็มรูปขบวนรวม 52 ลำ และจะฝึกซ้อมย่อยแบบเต็มรูปขบวนอีกครั้งในวันที่ 22 สิงหาคม